**S t a n o v i s k o**

**hlavného kontrolóra k návrhu na zmenu č. 2 Programového rozpočtu Mesta Stará Ľubovňa na rok 2014**

Úlohou hlavného kontrolóra je vykonávať kontrolu z hľadiska zákonnosti, predovšetkým so zameraním sa na dodržiavanie hospodárnosti, efektívnosti, účinnosti a účelnosti pri hospodárení s verejnými prostriedkami. Hlavný kontrolór pritom plní úlohy ustanovené v ustanovení § 18f zákona č. 369/1990 Zb. o obecnom zriadení v znení neskorších predpisov.

V záujme zachovania uvedených princípov je povinnosťou obce :

* sledovať v priebehu rozpočtového roka vývoj hospodárenia podľa rozpočtu a v prípade potreby vykonávať zmeny rozpočtu,
* s povinným zavedením programového rozpočtovania vykonávať v priebehu rozpočtového roka monitorovanie a hodnotenie plnenia programov rozpočtu a vykonávať zmeny programov rozpočtu,
* vykonávať v priebehu celého roka kontrolu hospodárení s rozpočtovými prostriedkami podľa osobitných predpisov.

V súlade s ustanovením § 18f ods. 1 písm. c) zákona č. 369/1990 Zb. o obecnom zriadení v znení neskorších predpisov, **predkladám** na rokovanie Mestského zastupiteľstva v Starej Ľubovni odborné stanovisko hlavného kontrolóra k návrhu na zmenu č. 2 Programového rozpočtu Mesta Stará Ľubovňa na rok 2014.

Rozpočet je pre mesto základným programovým dokumentom, podľa ktorého a na základe ktorého mesto plánuje realizáciu a finančné zabezpečenie svojich úloh a povinností, ktoré plní v súlade s osobitnými predpismi. Rozpočet mesta vyjadruje samostatnosť hospodárenia, obsahuje zámery a ciele, ktoré bude mesto realizovať z výdavkov rozpočtu mesta, napr. Rozvojový program mesta a pod. Len v prípade finančného zabezpečenia môže realizovať a plniť úlohy, môže sa zaväzovať k záväzkom.

Pri spracovaní predkladaného stanoviska som **vychádzal z posúdenia predloženého návrhu** na zmenu č. 2 Programového rozpočtu Mesta Stará Ľubovňa na rok 2014 z týchto dvoch hľadísk :

1. hľadisko metodickej a formálnej správnosti,

2. vecné hľadisko.

**Metodická a formálna správnosť rozpočtu**

Návrh rozpočtu je **spracovaný v súlade s platnými všeobecne záväznými právnymi predpismi,** (v čase spracovávania návrhu), ktoré predkladateľ uvádza vo svojom návrhu. Všeobecné záväzné nariadenia a interné riadiace akty predkladateľ neuvádza.

Vyvesením návrhu na zmenu č. 2 Programového rozpočtu Mesta Stará Ľubovňa na rok 2014 na úradnej tabuli mesta, dňa 20.10.2014, bola **splnená povinnosť** uložená v ustanovení § 9 ods.2 zákona č. 369/1990 Zb.o obecnom zriadení, podľa ktorého má byť návrh rozpočtu pred schválením zverejnený najmenej 15 dní spôsobom v mieste obvyklým, aby sa k nemu mohli obyvatelia vyjadriť. V rovnakom termíne bol návrh na zmenu rozpočtu zverejnený aj na webovej stránke mesta.

Návrh na zmenu rozpočtu **obsahuje predpísanú štruktúru** podľa ustanovení § 4, § 5, § 7 a § 10 zákona č. 583/2004 Z.z. o rozpočtových pravidlách územnej samosprávy v znení neskorších predpisov. Návrh rozpočtu bol spracovaný podľa rozpočtovej klasifikácie v súlade s Opatrením MF SR č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie v znení opatrení MF SR, ktoré sú záväzné pri zostavovaní rozpočtov územnej samosprávy. V súlade so znením opatrení sa jednotne určujú a **triedia príjmy a výdavky rozpočtu vrátane ich vecného vymedzenia a finančné operácie s finančnými aktívami a pasívami**.

Z hľadiska metodickej a formálnej správnosti predložený návrh na zmenu č. 2 Programového rozpočtu Mesta Stará Ľubovňa na rok 2014 je **spracovaný do programov, podprogramov, čím zvyšuje informačnú hodnotu návrhu** s možnosťou prezentovať ciele a monitorovať ich dosahovanie. Pri zostavovaní programových štruktúr postupoval predkladateľ podľa Metodického pokynu Ministerstva financií Slovenskej republiky č. 5238/2004-42 na usmernenie programového rozpočtovania v znení dodatku č. 1 a dodatku č. 2.

Predložený návrh zmeny č. 2 Programového rozpočtu Mesta Stará Ľubovňa je **spracovaný na požadovanej odbornej, kvalitatívnej úrovni, v textovej a tabuľkovej podobe s uvedením číselných a štatistických hodnôt, doplnený o textovú časť zdôvodnenia zmeny v klesajúcich alebo narastajúcich trendoch položky**.

Návrh zmeny rozpočtu je spracovaný v súlade s ustanovením § 10 ods. 3 až 7 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov vnútorne členený na:

a) bežný rozpočet, t.j. bežné príjmy a bežné výdavky,

b) kapitálový rozpočet, t.j. kapitálové príjmy a kapitálové výdavky,

c) finančné operácie.

**Navrhované zmeny č. 2 rozpočtu na rok 2014 sú spracované formou čiastkovej zmeny príjmov a výdavkov bežného aj kapitálového rozpočtu a finančných operácií, spracované v tabuľkovej časti, stĺpec č. 5 – zmena č. 2 a stĺpec č. 6 – rozpočet po zmene s uvedením číselnej hodnoty ( bez znamienka \_ nárast pôvodne rozpočtovanej hodnoty, záporné znamienko \_ zníženie pôvodnej hodnoty) len v tých častiach rozpočtu, ktorých sa zmeny rozpočtu dotýkajú.** Výdavková časť rozpočtu je rozdelená na programy, pričom pri každom programe sú uvedené príjmy, ktoré tvoria zdroj krytia výdavkov tohto programu.

Návrh zmeny rozpočtu obsahuje **predpokladaný** (v súčasnosti reálnejší) **objem podielu na daniach** v správe štátu podľa zák. č. 564/2004 Z.z. v platnom znení (výnos dane z príjmov FO).

**Vecné hľadisko**

Z vecného hľadiska návrh na zmenu č. 2 Programového rozpočtu Mesta Stará Ľubovňa na rok 2014 obsahuje zmeny spočívajúce v časti bežných a kapitálových príjmov, bežných a kapitálových výdajov v rámci 13-tich programov v členení :

* programy bez zmeny : v časti príjmy spolu 12 podprogramov , v časti výdavky spolu 6 podprogramov,
* programy so zmenou : v časti príjmy spolu 1 podprogram, v časti výdavky spolu 12 podprogramov.

Výdavková časť rozpočtu je rozdelená na tri časti :

* výdavky - programy č. 1 až č.13. V tejto časti rozpočtu sú bežné a kapitálové výdavky spolu s rozpisom jednotlivých druhov príjmov ako zdrojov krytia výdavkov jednotlivého programu,
* kapitálové výdavky - kapitálová časť rozpočtu - osobitná časť, ktorá vykazuje kapitálové príjmy a výdavky v sumári,
* finančné operácie - osobitná časť, ktorá vykazuje príjmy a výdavky v oblasti finančných operácií.

Predložený **návrh zmeny č.2 Programového rozpočtu mesta Stará Ľubovňa na rok 2014 je výsledkom :**

* **predpokladaného** (zreálneného) **vývoja príjmovej časti** rozpočtu,
* **vykonaných zmien programového rozpočtu mesta** prostredníctvom rozpočtových opatrení v oblasti bežných výdavkov v príslušnom rozpočtovom období a v rámci príslušného programového rozpočtu v jednotlivých položkách funkčnej a ekonomickej klasifikácie v rozsahu udeleného súhlasu na vykonávanie zmien rozpočtu mesta primátorom mesta,
* **výdavkov vyplývajúcich z hospodárenia mesta** v období od 01.01.2014 do 30.09.2014.

|  |  |  |  |
| --- | --- | --- | --- |
| **Vývoj schváleného rozpočtu mesta na rok 2014 po zmenách** | | | **v €** |
|  | **Schválený rozpočet** | **Zmena č. 1** | **Zmena č. 2** |
| Bežné príjmy | 7 985 120,0 | 8 225 739,0 | 8 356 881,0 |
| Bežné výdavky | 7 660 697,0 | 7 889 671,0 | 8 025 939,0 |
| **Výsledok hospodárenia** | **324 423,0** | **336 068,0** | **330 942,0** |
|  |  |  |  |
| Kapitálové príjmy | 337 970,0 | 679 018,0 | 893 969,0 |
| Kapitálové výdavky | 798 361,0 | 1 463 142,0 | 1 672 967,0 |
| **Výsledok hospodárenia** | **-460 391,0** | **-784 124,0** | **-778 998,0** |
|  |  |  |  |
| Finančné operácie - príjmová časť | 341 312,0 | 894 138,0 | 894 138,0 |
| Finančné operácie - výdavková časť | 205 344,0 | 446 082,0 | 446 082,0 |
| **Výsledok hospodárenia** | **135 968,0** | **448 056,0** | **448 056,0** |
|  |  |  |  |
| **Príjmy celkom** | **8 664 402,0** | **9 798 895,0** | **10 144 988,0** |
| **Výdavky celkom** | **8 664 402,0** | **9 798 895,0** | **10 144 988,0** |
|  |  |  |  |
| **Výsledok hospodárenia celkom** | **0,0** | **0,0** | **0,0** |

**Na základe predloženého tabuľkového prehľadu zmien je možné konštatovať, že bežný rozpočet je po 2. zmene navrhovaný ako prebytkový, vo výške 330.942,00 €,** pri plánovanom objeme bežných príjmov vo výške 8.356.881,00 € a plánovanom objeme bežných výdavkoch výške 8.025.939,00 €. Navrhovanou úpravou rozpočtu dochádza k zvýšeniu bežných príjmov a zároveň zvýšeniu bežných výdavkov, v dôsledku čoho dochádza k zvýšeniu prebytku bežného rozpočtu.

V časti rozpočtu **bežných príjmov** je predkladateľom rozpočtované **zvýšenie príjmov** :

* v položke daňové príjmy, čo predstavuje zvýšenie rozpočtu príjmov v položke dane z príjmov FO zo závislej činnosti,
* v položke nedaňové príjmy predstavuje rozpočtovanie kvalifikovanejšieho vývoja príjmov z prenajatých pozemkov,
* v položke administratívne poplatky predstavuje rozpočtovanie predpokladaných vyšších príjmov za správne poplatky pri stavebnom úrade,
* v položke príjmy z refundácie výdavkov jednotlivých projektov sa na základe predpokladaného vývoja refundácie znižujú o 21.303,00 €. Tieto príjmy predkladateľ predpokladá v príjmovej časti rozpočtu mesta v roku 2015.

V časti rozpočtu **bežných príjmov** je predkladateľom rozpočtované **zníženie príjmov** :

* v položke príjmy z dane za verejné priestranstvo pri organizovaní jarmoku,
* v položke poplatky a platby z nepriemyselného a náhodného predaja a služieb predstavuje rozpočtovanie predpokladaných nižších príjmov v položkách poplatkov za zber druhotných odpadov a príspevku z Recyklačného fondu spolu v sume 8.000,00 €,
* v položke príjmy pri úrokoch z bankových účtov.

Rozpočtované príjmy v oblasti školstva a decentralizovaných prenesených kompetencií predkladateľ navrhuje na úpravu na základe aktuálnych avíz o zaslaní finančných prostriedkov na ich činnosť. V tejto oblasti predkladateľ predpokladá ďalšie zmeny v tomto roku na základe skutočne uvoľňovaných finančných prostriedkov na túto činnosť.

Navrhovanou zmenou predkladateľ upravuje transfer :

* v oblasti podpory regionálnej a miestnej zamestnanosti, predpokladá zvýšené príjmy o 41.499 €. Zároveň v rovnakej výške zvyšuje aj výdavky v Programe č. 6 Menšie obecné služby a podpora regionálnej a miestnej zamestnanosti,
* v oblasti podpory príjmov pri rodinných prídavkoch, predpokladá zvýšené príjmy o 30.000 €. Zároveň v rovnakej výške zvyšuje výdavky v Programe č. 2 Samosprávne činnosti MsÚ v položke výdavky na záškoláctvo.
* rozpočtuje poskytnutý transfer na projekt „Rusínske divadlo ...“ v sume 1.500 €.

V časti rozpočtu **bežných výdavkov** predkladateľ rozpočtuje **zvýšenie výdavkov :**

* v položke servis, údržba, opravy a výdavky s tým spojené o 2.300 €,
* v položke údržba budov, objektov alebo ich časti na 32.000 €,
* v položke členské príspevky sa zvyšuje na sumu 20.210 € (predkladateľ zdôvodňuje zmenu skutočne zaplatenými členskými príspevkami v roku 2014),
* v položke Matrika – výpočtová technika v sume o 1.367 €. (predkladateľ zdôvodňuje zmenu v dôsledku legislatívnych zmien v oblasti evidenčných činností matriky. O túto sumu výdavkov navrhuje znížiť výdavky v Programe č. 2 Samosprávne činnosti MsÚ. V prípade ohlasovne pobytu predkladateľ navrhuje upraviť výdavky v oblasti miezd a odvodov z dôvodu výkonu činnosti pri zabezpečovaní volieb a preplatenia týchto výdavkov,
* v položke úroky a špeciálne služby, tak, že sa celkové výdavky tohto programu 4 Interné služby, nemenia,
* z dôvodu úspešnosti predloženého projektu s názvom „Rómska občianska hliadka“. (Predkladateľ zdôvodňuje začiatok realizácie prác od 01.11.2014. Z tohto dôvodu rozpočtuje mzdové výdavky a odvody pre ôsmych zamestnancov. Predpokladá, že k refundácií týchto výdavkov dôjde až v roku 2015 a budú príjmom rozpočtu mesta pre rok 2015),
* v položkách KMOS základný tarifný plat, KMOS osobný príplatok, za riadenie a zastupovanie, odvody z miezd a materiálové výdavky a služby v celkovej sume o 41.499 €. (predkladateľ zdôvodňuje zmenu z dôsledku reálneho vývoja zamestnanosti v programe MOS a podpora regionálnej a miestnej zamestnanosti. Predpokladá, že úpravy budú zohľadňovať skutočný priebeh týchto činnosti v poslednom štvrťroku roku 2014),
* v položke interiérové vybavenie a výpočtová technika o 1.450 €. (Predkladateľ zdôvodňuje zmenu tým, že v rovnakej sume boli znížene výdavky v položke nákup výpočtovej techniky v Programe č. 2 Samosprávne činnosti MsÚ, a to z dôvodu zúčtovania týchto výdavkov v príslušnom nákladovom stredisku),
* výdavkov v oblasti transferu na MHD. (Predkladateľ zdôvodňuje zmenu rešpektovaním zohľadnenia vyúčtovania výdavkov spojených s výkonom činnosti MHD na území mesta v roku 2013),
* v položke prieskumné a projektové práce (predkladateľ zdôvodňuje zmenu v dôsledku zreálnenia skutočných výdavkov v oblasti geodetických zameraní, prieskumných a projektových prác,
* zúčtovanie výdavkov podľa charakteru do bežných výdavkov pri projekte rekonštrukcie kina KOCKA. O rovnakú sumu 12.086 € sa znižuje objem rozpočtovaných výdavkov na tento projekt v kapitálovej časti rozpočtu,
* na odchodné pri stredisku opatrovateľov na sumu 1.645 €. (predkladateľ súčasnej v rovnakej sume znižuje výdavky na odchodné v Programe č. 2 Samosprávne činnosti MsÚ).

V časti rozpočtu **bežných výdavkov** predkladateľ rozpočtuje **zníženie výdavkov :**

* v položke MsÚ – plyn,
* v položke materiál, stroje, prístroje, softvér a reprezentačné výdavky spolu,
* v položke MsÚ - výpočtová technika o 2.817 €. (Zároveň rozpočtuje spolu v rovnakej sume výdavky na výpočtovú techniku pri matrike a stavebnom úrade. Zdôvodňuje zúčtovanie výdavkov na nákup výpočtovej techniky na príslušné stredisko).
* v položke všeobecné služby spolu na 21.000 €, (Zároveň zvyšuje výdavky z prostriedkov na záškoláctvo o 30.000 € pri súčasnom rovnakom zvýšení príjmov v príjmovej časti rozpočtu. Ku koncu roka sa predkladateľ rozhodol rozpustiť rezervu v sume 36.796 €).
* v položke transfery jednotlivcom a neziskovým právnickým osobám spolu v sume 3.090 €, rozpočtuje zníženie sumy odchodného a výdavkov na projekty. (Návrh zmeny zdôvodňuje tým, že k rozpočtovaniu výdavkov došlo pri stredisku Matrika a Opatrovatelia, kde bolo reálne odchodné vyplatené. Zmena výšky položiek rozpočtu je bez dopadu na výsledné hospodárenie mesta).

**Kapitálový rozpočet je po navrhovanej zmene koncipovaný ako schodkový**, so schodkom vo výške 778.998,0€ pri plánovanom objeme kapitálových príjmov 893 969,0 € a plánovanom objeme kapitálových výdavkov 1 672 967,0 €. Úpravou rozpočtu dochádza k zvýšeniu kapitálových príjmov aj kapitálových výdavkov, pričom v dôsledku vyššieho rastu kapitálových výdavkov ako kapitálových príjmov dochádza **k zvýšeniu plánovaného schodku kapitálového rozpočtu.**

V časti rozpočtu **kapitálových príjmov** predkladateľ rozpočtuje **zvýšenie** :

* príjmov zo združených investičných prostriedkov o sumu 7.000 € na sumu 8.000 € na účely vybudovania „Fit-parku pre seniorov na Sídlisku Západ“ (zmena č.1),
* príjmov na rozšírenie kamerového systému vo výške 12.200 €. Súčasne rozpočtuje výdavky na rozšírenie tohto systému v sume 15.249 €. Rozdiel zdôvodňuje spoluúčasťou mesta v projekte,
* kapitálových príjmov z refundácie výdavkov spojených s komplexnou obnovou ZŠ Komenského v sume 81.110 € (zmena č.1)
* kapitálového grantu v projekte „KOCKA – rekonštrukcia kina na multifunkčné zariadenie vo výške 240.738 €. Súčasne predkladateľ rozpočtuje výdavky tohto projektu v sume 449.067 €. (Rozdiel v sume 208.329 € zdôvodňuje spoluúčasť mesta v kapitálovej časti na projekte. ),
* kapitálových účelových finančných prostriedkov v oblasti školstva v celkovej sume 295.000 €. Tieto prostriedky sú určené na rekonštrukciu strechy objektu ZŠ Za vodou v sume 75.000 € a dostavby ZŠ Podsadek v sume 220.000 €.

V časti rozpočtu **kapitálových príjmov** predpokladá rozpočtované **zníženie** :

* príjmov zo združených investičných prostriedkov o sumu 2.199 € na sumu 5.801 €. (Zdôvodňuje tým, že ide o rozpočtovanie príjmov z finančných darov na vybudovanie „Fit-parku pre seniorov na Sídlisku Západ“. Dar na realizáciu tohto parku bol poskytnutý v roku 2013 v sume 2.500 €, po upresnení si postupu zapojenia týchto príjmov do rozpočtu, rozpočtuje ako príjmovú finančná operácia. Suma 5.801 € predstavuje finančné dary poskytnuté na vybudovanie tohto parku v tomto roku, (zmena č.2)
* príjmov z grantu „Komplexná obnova MŠ Tatranská“ na sumu 181.705 €. Súčasne z rozpočtu vypúšťa príjmy z refundácie výdavkov grantu „Komplexná obnova ZŠ Komenského“ v sume 81.110 €. Tieto príjmy nie sú v rozpočte kapitálových príjmov mesta na rok 2014. Pri tomto grante bude rozpočtovať príjmy v roku 2015 na základe ukončenia posudzovania realizácie tohto projektu, (zmena č.2)
* kapitálového grantu z projektu rekonštrukcie objektu MŠ Vsetínska v sume 76.650 €. Zdôvodňuje to refundáciou výdavkov na tento projekt v objeme 15 % rozpočtovaných nákladov na rekonštrukciu,

V časti rozpočtu **kapitálových výdavkov** predkladateľ rozpočtuje **zvýšenie**, výdavky v rámci RPM nasledovne :

* + RPM tabuľka č. 5 projektová príprava na sumu 111.482 €,
  + RPM tabuľka č. 1 výstavby infraštruktúry bez zmeny v sume 121.392 €,
  + RPM tabuľka č. 1 rekonštrukcia a modernizácia na sumu 124.542 €,
  + kapitálovú rezervu upravuje na sumu 71.519 €,
  + rozpočtuje spoluúčasť mesta – kapitálového transferu pre opravu strechy ZŠ Za vodou v sume 1.520 €,
  + rozpočtuje spoluúčasť mesta pri projekte rozšírenia ZŠ Podsadek 40.000 €,
  + v rámci projektu rozpočtuje celkový transfer na rozšírenie ZŠ Podsadek na základe skutočne pridelených finančných prostriedkov na tento projekt,
  + rozpočtuje výdavky na „Fit-park pre seniorov na Sídlisku Západ“ finančné krytie z finančných darov v sume 7.000 €,
  + rozpočtuje výdavky na rozšírenie kamerového systému v sume 15.249 €,
  + rozpočtuje výdavky projektu „KOCKA - rekonštrukcia kina na multifunkčné zariadenie“ v sume 449.067 €,
  + upravuje rozpočet výdavkov na rekonštrukciu objektu MŠ Vsetínska na sumu 341.450 € (rozpočtovaná suma predstavuje presun nevyčerpaných prostriedkov z úveru z roku 2012 v sume 73.759 €) a schválené zvýšenie výdavkov spojených s rekonštrukciou objektu pre rok 2014 v sume 21.958,
  + v zmysle Uznesenia MsZ zo dňa 24.04.2014 sa rozpočtuje kapitálový transfer pre VPS p.o. na spoluúčasť pri projekte „Adaptácia MRK na trh práce“ v sume 1.999€,
  + kapitálových účelových finančných prostriedkov v oblasti školstva v celkovej sume 295.000 €. Tieto prostriedky sú určené na rekonštrukciu strechy objektu ZŠ Za vodou v sume 75.000 € a dostavby ZŠ Podsadek v sume 220.000 €.

V časti rozpočtu **kapitálových výdavkov** predkladateľ rozpočtuje **zníženie** :

* + rozpisu a plnenia jednotlivých akcií rozvojového programu mesta, ktoré je spracované ako osobitný materiál a prerokovávané osobitne na rokovaniach MsZ,
  + navrhovaných výdavkov v dvoch položkách, rozpúšťa kapitálovú rezervu v sume 73.390 €, znižuje výdavky projektu „KOCKA - rekonštrukcia kina na multifunkčné zariadenie s hostelom“ o sumu 12.086 €. (suma predstavuje bežné výdavky spojené s realizáciou tohto projektu a je súčasťou výdavkov Programu č. 11 - Šport a kultúra),

**Rozpočet príjmových finančných operácií** predkladateľ zvyšuje na úroveň 894.138,0 €. V časti rozpočtu finančné operácie – príjmová časť plánuje zmenu :

* + zvýšenie čerpania prostriedkov rezervného fondu o 30.000 € na sumu 70.000 €,
  + prijatie kapitálového úveru na zabezpečenie finančného krytia výdavkov rekonštrukcie kina v sume 449.067 €,
  + rozpočtovanie nevyčerpanej časti úveru na rekonštrukciu objektu MŠ Vsetínska v sume 73.759 € na sumu 284.759 €,
  + zníženie čerpania prostriedkov rezervného fondu o 2.500 € na sumu 67.500 €,
  + rozpočtovanie finančného daru na vybudovanie „Fit-parku pre seniorov“ v sume 2.500 €

**Záver**

Princíp rozpočtového hospodárenia znamená, že obec či mesto je povinné hospodáriť v súlade so schváleným rozpočtom, ktorý sa zostavuje ako vyrovnaný alebo prebytkový. **V priebehu rozpočtového roka musí sledovať vývoj svojho hospodárenia a v prípade potreby prijímať potrebné opatrenia, príp. reagovať na zníženie plnenia rozpočtu v oblasti príjmov viazaním rozpočtových výdavkov a pod.**

**Návrh zmeny č. 2 Programového rozpočtu Mesta Stará Ľubovňa na rok 2014 je zostavený v súlade s platnou legislatívou, (v čase spracovávania návrhu), ktoré predkladateľ uvádza vo svojom návrhu. Všeobecné záväzné nariadenia a interné riadiace akty, ktoré by predchádzali spracovaniu rozpočtu, predkladateľ neuvádza. Z hľadiska metodickej a formálnej správnosti predložený návrh na zmenu č. 2 Programového rozpočtu Mesta Stará Ľubovňa na rok 2014 je spracovaný do programov, podprogramov, čím zvyšuje informačnú hodnotu návrhu. Návrh zmeny rozpočtu je spracovaný na požadovanej odbornej, kvalitatívnej úrovni, v textovej a tabuľkovej podobe s uvedením číselných a štatistických hodnôt, doplnený o textovú časť zdôvodnenia zmeny v klesajúcich alebo narastajúcich trendoch položky.**

V prípade schválenia navrhovanej zmeny rozpočtu bude výsledkom hospodárenia bežného rozpočtu prebytok príjmov nad výdavkami vo výške 330.942,0 €, výsledkom hospodárenia kapitálového rozpočtu bude schodok vo výške 778.998,0€. **Predpokladaný schodok kapitálového rozpočtu je čiastočne krytý prebytkom bežného rozpočtu a čiastočne prebytkom finančných operácií. Predkladaný návrh č. 2 zmeny Programového rozpočtu Mesta Stará Ľubovňa na rok 2014 je spracovaný ako vyrovnaný.**

Predložený návrh zmeny č.2 Programovaného rozpočtu Mesta Stará Ľubovňa na rok 2014 obsahuje predovšetkým zmeny vyplývajúce z **predpokladaného** (zreálneného) **vývoja príjmovej časti** rozpočtu, **vykonaných zmien programového rozpočtu mesta** prostredníctvom rozpočtových opatrení, **výdavkov vyplývajúcich z hospodárenia mesta.**

Po oboznámení sa a posúdení návrhu zmeny č. 2 Programového rozpočtu Mesta Stará Ľubovňa na rok 2014 **konštatujem, že navrhovaný rozpočet je zostavený v požadovanej kvalite a štruktúre, vychádza z reálnych prepočtov podľa platných právnych noriem. Zároveň konštatujem, že Mesto Stará Ľubovňa v roku 2014 navrhuje celkový rozpočet príjmov a výdavkov vyšší oproti skutočnému rozpočtu roku 2013 o 196.798,0 eur.**

**Návrh programového rozpočtu je alokovaný do 13 programov. V číselnom vyjadrení predstavuje predpokladané použitie finančných prostriedkov.** V jednotlivých programoch je premietnutá celá činnosť mesta vrátane zabezpečenia predpokladaných rozvojových programov mesta.

Návrh programového rozpočtu zároveň **posilňuje zodpovednosť za nakladanie s verejnými zdrojmi, a tým podporuje aj manažovanie rozpočtových výdavkov**. Jeho prednosťou je skvalitňovanie informácií potrebných pre rozhodovanie o výdavkoch. Umožňuje identifikovať zmysel používania verejných zdrojov pri napĺňaní navrhovaných cieľov a zámerov.

**Z vyššie uvedených dôvodov a na základe možných výsledkov predkladaného návrhu rozpočtu mesta odporúčam uplatniť väčšiu osobnú zainteresovanosť vedúcich oddelení a konateľov obchodných spoločností ako správcov príjmovej a výdavkovej časti programov pri tvorbe, napĺňaní, správe a čerpaní programového rozpočtu mesta za účelom vytvárania dostatočných vlastných (nie dlhových) finančných zdrojov pre ďalšie zhodnocovanie majetku a rozvoja mesta.**

V Starej Ľubovni, dňa 9.12.2014

**Ing. Ján Šidlovský**

**hlavný kontrolór mesta**